Philafrica Foods, deel van die Afgri-groep, het ’n vennootskap met ’n Mosambiekse hoenderprodusent gesluit om die potensiaal in die bedryf te ontgin.
Die maatskappy het in ’n verklaring bekend gemaak dat hy ’n gesamentlike onderneming, op ’n 50-50-grondslag, met Novos Horizontes aangegaan het. Dié Noord-Mosambiekse onderneming is ’n geïntegreerde hoenderprodusent wat in 2005 gestig is met die kernvisie om potensiaal rakende grond en arbeid in die land te ontsluit deur kleinboere te ondersteun. Die gesamentlike onderneming sal Novos Horizontes, wat “nuwe horisonne” beteken, in staat stel om sy uitbreiding in die land voort te sit.